**Ministru kabineta rīkojuma projekta „Par Amatas novada administratīvajā teritorijā esošā Āraišu ezera daļas un zemes zem tā nodošanu Amatas novada pašvaldības valdījumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saskaņā ar Deklarācijas par Laimdotas Straujumas vadītā Ministru kabineta iecerēto darbību 90.punktu ir paredzēts nodrošināt līdzsvarotu zivsaimniecības politiku, ievērojot resursu ilgtspējas un saglabāšanas nepieciešamību jūras un iekšējos ūdeņos. Rīkojuma projekts sagatavots, ņemot vērā Ministru kabineta 2012.gada 24.jūlija sēdes (protokols Nr.41, 55.§) protokollēmuma „Par atbildīgās ministrijas noteikšanu tiesību aktu projektu sagatavošanā par pašvaldību administratīvajās teritorijās esošo publisko ūdeņu un zemi zem tiem nodošanu attiecīgās pašvaldības valdījumā (Lielais Baltezers, Mazais Baltezers, Lilastes ezers, Dūņezers, Gaujas upe, Gaujas-Daugavas kanāls un dabas liegums „Daugava pie Kaibalas”)”1.punktā paredzētais.Amatas novada domes 2014.gada 19.februāra lēmums (prot.Nr.2, 8.§) „Par Āraišu ezera valdījuma tiesību nodošanu Amatas novada pašvaldībai”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Civillikuma 1.pielikumu, Āraišu ezers atrodas Amatas administratīvajā teritorijā *(skatīt 1. pielikumu).*Saskaņā ar Civillikuma 1104.pantu – publiskie ūdeņi ir valsts īpašums, ciktāl uz tiem nepastāv īpašuma tiesības privātai personai. Līdz šim attiecībā uz publiskajiem ūdeņiem neviena no valsts institūcijām nav uzņēmusies šo teritoriju pārvaldību, savukārt pašvaldībām šādas tiesības nav uzticētas. Bet šīs teritorijas, tāpat kā citas zemes, arī ir jāapsaimnieko. Nenoteiktība ar valdījuma tiesībām ir viens no iemesliem, kas liedz efektīvi piesaistīt Eiropas Savienības fondu līdzekļus šo teritoriju pārvaldībai. Skaidras un noteiktas īpašuma un valdījuma tiesības ir viens no galvenajiem priekšnoteikumiem efektīvas publisko ūdeņu pārvaldības nodrošināšanai.Lai nodrošinātu Āraišu ezera apsaimniekošanu, ilgtspējīgu pārvaldību, efektīvi izmantojot pieejamos dabas, cilvēku un materiālos resursus, palielinot ezera piekrastes un blakus esošo iedzīvotāju labklājību, nepieciešams nodot ezeru Amatas novada pašvaldības valdījumā. Tādējādi VARAM ir sagatavojusi Ministru kabineta rīkojuma projektu „Par Amatas novada administratīvajā teritorijā esošā Āraišu ezera daļa un zemes zem tā nodošanu Amatas novada pašvaldības valdījumā” (turpmāk – rīkojuma projekts).Saskaņā ar Civillikuma I pielikuma 1.tabulas 18.punktu, Āraišu ezers (32.6 ha) ir publiskais ezers, kas atrodas Drabešu pagastā. Saskaņā ar Valsts zemes dienesta datu publicēšanas portālā [www.kadastrs.lv](http://www.kadastrs.lv) publicētajiem Nekustamā īpašuma valsts kadastra informācijas sistēmas (turpmāk – Kadastra informācijas sistēma) datiem nekustamais īpašuma „Āraišu ezers”, ar kadastra numuru 42460050210, 32,6 ha kopplatībā, atrodas Amatas novada Drabešu pagastā. Daļa no Āraišu ezera atrodas nekustamajā īpašumā „Āraišu ezerpils” ar kadastra numuru 42460050119, uz kura ar atrodas Āraišu ezerpils muzejs. Nekustamais īpašums ir reģistrēts zemesgrāmatā uz valsts vārda Finanšu ministrijas personā. Pārējā ezera daļa nav ierakstīta zemesgrāmatā, jo saskaņā ar Civillikuma 1477.panta otro daļu lietu tiesības, kas pastāv uz likuma pamata, ir spēkā arī bez ierakstīšanas zemesgrāmatā. Ezera platība var tikt precizēta pēc tā kadastrālās uzmērīšanas.Rīkojuma projekts paredz nodot Amatas administratīvajā teritorijā esošo Āraišu ezeru Amatas novada pašvaldības valdījumā, paredzot pašvaldībai tiesības izmantot ezera resursus, ūdens ekosistēmas un no tām tieši atkarīgās sauszemes ekosistēmas, zemi zem ezera, zemes dzīles, kā arī zemes dzīļu derīgās īpašības atļautiem un normatīvajos aktos noteiktajiem mērķiem. Tāpat noteikts, ka pašvaldība var iznomāt ezera ūdeņus un zemi zem tā kā vienotu veselumu. Tas nozīmē, ka pašvaldība, slēdzot nomas līgumu, iznomā ezera teritoriju tikai kopā ar zem tā esošo zemi.Tāpat noteikts, ka pašvaldība var iznomāt ezeru, normatīvajos aktos noteiktajā kārtībā, respektīvi, normatīvajiem aktiem par ūdenstilpju un rūpnieciskās zvejas tiesību izmantošanas kārtību (tai skaitā iznomāt zivsaimnieciskiem mērķiem, kā arī kultūrvēsturisko un dabas objektu aizsardzībai, dzeramā ūdens apgādei, zinātniskās pētniecības darbiem, rekreācijai, ūdenssportam, ūdensceļu izmantošanai, sapropeļa un minerālo resursu ieguvei, hidrotehnisko būvju celtniecībai). Pašvaldībai ir pienākums nodrošināt ezera ilgtspējīgu apsaimniekošanu, pārvaldīšanu un saglabāšanu. Saskaņā ar likuma „Par īpaši aizsargājamajām dabas teritorijām” pielikuma 8.punktu Āraišu ezers ir iekļauts Gaujas Nacionālā parka (turpmāk – parka) teritorijā. Apsaimniekojot ezeru pašvaldībai ir jāņem vērā, ka  Āraišu ezers atrodas parka kultūrvēsturiskajā zonā, līdz ar to ezers apsaimniekojams atbilstoši Gaujas Nacionālā parka likumā  un  MK 2012.gada 2.maija noteikumos  Nr.317 „Gaujas nacionālā parka individuālie aizsardzības un izmantošanas noteikumi” noteiktajam. Bez tam Gaujas Nacionālais parks  ir iekļauts  Latvijas *Natura 2000* — Eiropas nozīmes aizsargājamo dabas teritoriju sarakstā.Ar Ministru kabineta rīkojumu pašvaldībai ir dotas tiesības veikt inženierbūvju - aizsargdambju, sūkņu staciju un krasta nostiprinājumu būvniecību, ja tās nepieciešamas likumā „Par pašvaldībām” 15.pantā noteikto pašvaldības autonomo funkciju nodrošināšanai.Pašvaldībai tiek dotas tiesības minētās inženierbūves ierakstīt zemesgrāmatā uz sava vārda kā patstāvīgus īpašuma objektus. Tas nepieciešams, lai pašvaldība varētu apgūt ES fondus un ieguldītie līdzekļi tiktu atzīti par attiecināmajām izmaksām. Vienlaikus, lai izvairītos no jebkādām bažām, ka pašvaldība varētu iegūtās inženierbūves atsavināt, rīkojuma projektā ir iekļauts punkts, kas nosaka, ka inženierbūves, kas ierakstītas zemesgrāmatā uz pašvaldības vārda, aizliegts atsavināt, ieķīlāt un apgrūtināt ar lietu tiesībām.Publisko ūdeņu statuss ir noteikts ar mērķi nodrošināt to publisku pieejamību ikvienam. Valsts, nododot ezeru pašvaldības valdījumā, dod tiesības pašvaldībai veikt būvniecību ezerā bez Ministru kabineta saskaņojuma gadījumos, kad pašvaldības autonomo funkciju nodrošināšanai ir nepieciešams ezerā izvienot inženierbūves (aizsargdambju, sūkņu staciju, krasta nostiprinājumu).Lai izvairītos no iespējamām valstij nelabvēlīgām sekām, kas varētu rasties iznomājot publiskos ūdeņus ar apbūves tiesībām trešajai personai, rīkojuma projektā ir iekļauts punkts, kas nosaka, ka nomniekam nav tiesības būvēt ezerā ēkas (būves), kas ir patstāvīgi nekustamā īpašuma objekti. Līdz ar to šādas ēkas (būves) nav tiesības ierakstīt zemesgrāmatā. Tāpat rīkojuma paredz, ka nomas līgumā iekļauj nosacījumu ar vienošanos par būvju piederību pēc nomas termiņa beigām vai uzbūvēto būvju nojaukšanu.Ar rīkojuma projektu pašvaldībai tiek dotas tiesības īpašnieka vārdā saskaņot tādu nomnieku ierosinātu kustamo objektu būvniecību ezerā, kas netiek saistīti ar zemi un ko bez to bojāšanas var atdalīt no zemes (piemēram, sezonāla rakstura objektus).Lai paturētu valsts kā publisko ūdeņu īpašnieka tiesības izvērtēt un ierobežot pašvaldības tiesības veikt būvniecību publiskajos ūdeņos vai tiesības paredzēt publiskajos ūdeņos kādu iepriekš normatīvajos aktos neminētu valsts interešu objektu būvniecību, gadījumos, kas nav noteikti 3.3. un 3.4.apakšpunktā, saņemama ikreizēja Ministru kabineta atļauja. Jāņem vērā, ka pirms Ministru kabineta rīkojuma sagatavošanas plānotajai iecerei jābūt paredzētai pašvaldības teritorijas plānojumā, tādā veidā saņemot institūciju atzinumus un sabiedrības novērtējumu.Vienlaikus rīkojuma projektā ir iekļauts pienākums Amatas novada pašvaldībai viena mēneša laikā pēc pieņemšanas – nodošanas akta parakstīšanas vērsties Valsts zemes dienestā, iesniedzot abu pušu parakstītu pieņemšanas – nodošanas aktu, lai Kadastra informācijas sistēmā ierakstītu pašvaldības valdījuma tiesības uz rīkojumā minētajiem publiskajiem ūdeņiem. Pašvaldībai ir jānodrošina brīva pieeja ezeram.Ezers Amatas novada pašvaldības valdījumā tiek nodots ar pieņemšanas – nodošanas aktu, kuru no vienas puses paraksta VARAM administrācijas vadītājs, savukārt no otras puses – Amatas novada pašvaldības domes priekšsēdētājs.Ja ezers netiek izmantots rīkojumā noteiktajiem mērķiem, Amatas novada pašvaldībai valdījuma tiesības uz attiecīgo publisko ezeru tiek izbeigtas un tas jānodod atpakaļ valstij ar pieņemšanas – nodošanas aktu, par saviem līdzekļiem dzēšot ierakstu par valdījuma tiesībām Kadastra informācijas sistēmā.Tāpat paredzēts, ka gadījumā, ja pašvaldība pārkāpj rīkojumā noteikto, VARAM sagatavo un iesniedz Ministru kabinetā rīkojuma projektu par valdījuma tiesību izbeigšanu pašvaldībai. |
| 3. | Projekta izstrādē iesaistītās institūcijas | VARAM, Amatas novada pašvaldība. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīkojuma projekts par publisko ūdeņu nodošanu ietekmēs Amatas novada pašvaldības darbību, jo tā pārņem savā valdījumā valstij piederošo publisko ūdeni un turpmāk nodrošinās tā pārvaldību.  |
| 2. | Tiesiskā regulējuma ietekme uz tautsaimniecību un administratīvo slogu | Rīkojuma projekts papildus administratīvo slogu nerada. |
| 3. | Administratīvo izmaksu monetārs novērtējums | Nav attiecināms |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par VARAM sagatavoto rīkojuma projektu ir ievietota un pieejama ministrijas mājas lapā [www.varam.gov.lv](http://www.varam.gov.lv)**.** |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VARAM, Amatas novada pašvaldība. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

*Anotācijas III, IV un V sadaļa – projekts šo jomu neskar .*

Vides aizsardzības un reģionālās

attīstības ministrs R.Naudiņš

Vīza:

Vides aizsardzības un reģionālās attīstības

ministrijas valsts sekretārs G.Puķītis

09.07.2014. 16:43

1309

E.Kāpostinš

66016565; edvins.kapostins@varam.gov.lv